LV Eiropas Savienības Oficiālais Vēstnesis C 44/8

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 44/05

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam (1). Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“SZEGEDI FŰSZERPAPRIKA-ŐRLEMÉNY” VAI “SZEGEDI PAPRIKA”

EK Nr.: HU-PDO-0005-0395-21.10.2004

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: FVM – Élelmiszerlánc-elemzési Főosztály Adrese: Budapest Kossuth Lajos tér 11. 1055 MAGYARORSZÁG/HUNGARY Tālr. +36 13014419 Fakss +36 13014808 E-pasts: zobore@fvm.hu

2. Grupa:

Nosaukums: Szegedi Fűszerpaprika Konzorcium Adrese: Szeged-Szőreg Szerb u. 173. 6771 MAGYARORSZÁG/HUNGARY Tālr. +36 62558390 Fakss +36 62405120 E-pasts: szokol@rubinpaprika.hu Sastāvs: ražotāji/pārstrādātāji ( X ) Citi ( )

3. Produkta veids:

1.8. grupa. Citi Līguma I pielikumā minētie produkti (garšvielas u. c.)

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Szegedi fűszerpaprika-őrlemény” vai “Szegedi paprika”

4.2. Apraksts:

“Szegedi fűszerpaprika-őrlemény” vai “Szegedi paprika” ir malta paprika, kas iegūta, samaļot no valstī atzītām sēklu šķirnēm audzēta pipara augļa pākstis (Capsicum annuum L. var. Longum DC.).

Kā “Szegedi fűszerpaprika-őrlemény” vai “Szegedi paprika” izejvielas var izmantot tikai šādas šķirnes: “Bíbor”, “Bolero”, “Délibáb”, “Fesztivál”, “Folklor”, “Kárminvörös”, “Mihályteleki”, “Napfény”, “Remény”, “Rubinvörös”, “Sláger”, “Szegedi F-03” (asa), “Szegedi 57-13” (maiga), “Szegedi 178” (asa), “Szegedi 179” (asa), “Szegedi 20”, “Szegedi 80”, “Viktória”, “Zuhatag”.

Organoleptiskās īpašības

“Szegedi fűszerpaprika-őrlemény” vai “Szegedi paprika” organoleptiskās īpašības ir šādas:

— fiziskās īpašības: vienmērīga, homogēna un ar attiecīgu maluma smalkumu, t.i., tā nav ne rupjgraudaina, ne mozaīkas veida,

— krāsa: koša un ugunīgi sarkana līdz spilgti sarkanai,

— aromāts: spēcīgs un ass, atgādina ceptu dārzeņu smaržu,

— garša: raksturīga salda garša, kas atgādina nogatavojušos un ceptus ķirbjus un svaigus dārza augus. Garša ilgi saglabājas, ir nobriedusi un patīkami asa, bet ne sīva t.i. kapsicīna daudzums nepārsniedz 100 mg/kg,

Turklāt asajām sēklu šķirnēm ir izteikti asa garša. Garšas asuma intensitāte ir atkarīga no kapsicīna daudzuma. Ja tas nepārsniedz 100-200 mg/kg, maltās paprikas garša būs vidēji asa; ja tas pārsniedz 200 mg/kg, maltās paprika garša būs asa.

Fiziskās un ķīmiskās īpašības:

—

—

Kopējais pigmenta daudzums sausnā iepakošanas laikā, minimālais, g/kg (2) vai krāsas vērtība pēc ASTA skalas iepakošanas laikā, minimālais (2) 3,9 120 Kopējā pigmenta daudzuma minimālā pieļaujamā degradācija mēnesī, krāsas vērtība pēc ASTA (3) 5 Pieļaujamais mitruma saturs, % (m/m) 11,0 Pieļaujamais pelnu saturs sausnā, % (m/m) 0,5

—

4.3. Ģeogrāfiskais apgabals:

“Szegedi fűszerpaprika-őrlemény” vai “Szegedi paprika” ražošanā kā izejmateriālu ar aizsargātu cilmes vietas nosaukumu var izmantot neapstrādātu papriku. Šai neapstrādātajai paprikai jābūt augušai turpmāk minēto vietu administratīvajās robežās, kas atrodas Szeged paprikas audzēšanas apvidū: Algyő, Ambrózfalva, Apátfalva, Árpádhalom, Ásotthalom, Baks, Balástya, Bordány, Csanádpalota, Csanytelek, Csengele, Csikóspuszta, Csongrád, Derekegyháza, Deszk, Dóc, Domaszék, Eperjes, Fábiánsebestyén, Felgyő, Ferencszállás, Forráskút, Földeák, Hódmezővásárhely, Királyhegyes, Kistelek, Kiszombor, Klárafalva, Kövegy, Kútvölgy, Kübekháza, Magyarcsanád, Makó, Maroslele, Mártély, Mindszent, Mórahalom, Nagyér, Nagylak, Nagymágocs, Óföldeák, Ópusztaszer, Öttömös, Pitvaros, Pusztaszer, Rákos, Röszke, Rúzsa, Sándorfalva, Szatymaz, Szeged, Szegvár, Székkutas, Szentes, Tiszasziget, Tompahát Tömörkény, Újszentiván, Üllés, Zákányszék, Zsombó; Battonya, Békéssámson, Csanádalberti, Csanádapáca, Csorvás, Dombegyház, Gábortelep, Gádoros, Gerendás, Kardoskút, Kaszaper, Kisdombegyház, Kunágota, Magyarbánhegyes, Magyardombegyház, Magyartés, Medgyesbodzás, Medgyesegyháza, Mezőhegyes, Mezőkovácsháza, Nagybánhegyes, Nagyszénás, Orosháza, Pusztaföldvár Tótkomlós, Végegyháza; Csólyospálos.

Ražošana un iepakošana jāveic tajā pašā ģeogrāfiskajā apgabalā.

4.4. Izcelsmes apliecinājums:

Produkta izsekojamību nodrošina ražotāju un pārstrādātāju reģistrācijas laikā izsniegtie dokumenti, kā arī ražošanas un pārstrādes laikā uz iepakojuma materiāla norādītais derīguma termiņš, partijas numuri un Konsorcija izsniegtās numurētās etiķetes.

Atbilstību noteikumiem uzrauga Lauksaimniecības administratīvās organizācijas reģionālie biroji.

4.5. Ražošanas metode:

Vispirms tiek sagatavota audzēšanas vieta. Pēc tam atkarībā no izvēlētās audzēšanas metodes tiek sētas sēklas vai stādīti dēsti. Ja tiek izmantoti dēsti, tad tie ir audzēti laika posmā no februāra beigām līdz aprīļa sākumam. Tie tiek izstādīti maijā ar rokām, vai izmantojot mehāniskās dēstu stādāmās mašīnas. Ja tiek izmantotas sēklas, tās tiek sētas aprīļa sākumā.

Ražošanas procesā tiek veiktas turpmāk minētās augu kopšanas procedūras, kas veicina pēc iespējas optimālu paprikas augu attīstību: laistīšana, mēslošana, augu aizsardzība.

Atkarībā no pākšu gatavības paprikas raža tiek novākta vairākos posmos.

Labākajā gadījumā ievāktās pākstis divas nedēļas tiek glabātas nogatavināšanas noliktavās (labi vēdinātās telpās) atbilstoši metodēm, kuras nosaka atkarībā no ražotāju tehniskajām iespējām.

Pēc tam nogatavinātās pākstis tiek sagatavotas kaltēšanai. Tās tiek atlasītas, nomazgātas un sagrieztas šķēlītēs. Šie pasākumi būtiski ietekmē galaprodukta kvalitāti.

Papriku var kaltēt nelielos dzegās pakārtos maisiņos, kaltētavās vai uz lentas transportiera. Kad kaltēšana ir pabeigta, ūdens daudzums pākstī būs samazinājies no aptuveni 80 % līdz 10 % vai mazāk.

Pēc iepriekšējas sasmalcināšanas kaltētā paprika tiek malta divos cieši līdzās horizontāli uzstādītos dzirnakmeņos. Paprikas malšana dzirnakmeņos jo īpaši ir svarīga tādēļ, ka šajā procesā tā sasilst. Uzsilšana un malšana veicina eļļas izdalīšanos no sēklām un taukos šķīstošu pigmentu izdalīšanos no pāksts mizas. Tas, savukārt, pārklāj augu granulas un piešķir paprikai vienmērīgu krāsu.

Pēdējais posms malšanai dzirnakmeņos ir sagatavošana. Šā posma laikā, intensīvi maisot un pievienojot dzeramo ūdeni, maltās paprikas mitruma saturs palielinās par 1,5–3 %. Sagatavošana ir būtiska maltās paprikas vizuālo īpašību uzlabošanā, jo tās laikā tiek nodrošināta optimāla vide – ūdens daudzums 8–11 % –, lai maltās paprikas bioaktīvās sastāvdaļas aizsargātu dabīgos pigmentus.

Kad paprika ir samalta, tā tiek sijāta caur sietu, kuram katras acs diametrs ≤ 0,5 mm, un pēc tam tā tiek iepakota, izmantojot pārtikas nekaitīguma noteikumiem atbilstīgas metodes un materiālus.

Iepriekš aprakstītā nogatavināšana, malšana un sagatavošana būtiski ietekmē produkta kvalitāti, ko iespējams nodrošināt tikai tad, ja produkts nekavējoties tiek iepakots, lai novērstu sagatavošanas laikā iegūtā ūdens daudzuma izmaiņas. Tā kā šīs procedūras ir sarežģītas, to veikšanai nepieciešamas speciālas zināšanas, kas apgūstamas tikai iepriekš minētajā ģeogrāfiskajā apgabalā. Tādēļ, lai nodrošinātu ne tikai produkta izcelsmi, bet arī kvalitāti, katrs “Szegedi fűszerpaprika-őrlemény” vai “Szegedi paprika” ražošanas posms – arī izejmateriālu audzēšana un pārstrādāšana, kā arī produkta iepakošana – jāveic 4.3. punktā minētajā ģeogrāfiskajā apgabalā.

4.6. Saikne:

Pirmā rakstiskā dokumentācija par saikni starp papriku un Szeged pilsētu veikta 1748. gadā. Sākotnēji paprika bija dekoratīvs un ārstniecisks augs. Tikai vēlāk tā kļuva par ungāru kulinārijas galveno garšvielu. Lai gan līdz 19. gadsimta vidum maltā paprika tika ražota tikai mājsaimniecību vajadzībām, jau gadsimta beigās tās ražošana sasniedza industriālus apmērus, un tirgus ievērojami paplašinājās. Šajā reģionā paprikas ražošana tika sākta tieši Szeged-Alsóváros (lejas pilsēta); šīs pilsētas daļas iedzīvotāji papriku audzēja melnā smilšaugsnē Tisza upes applūstošajā teritorijā. 19. gadsimta 30. gados paprikas kultūras platība palielinājās no 2 000 līdz 5 000 ungāru akriem. Pēc Pirmā pasaules kara “Szegedi paprika”, kas līdz tam bija pieejama tikai aptiekās, kļuva populāra Austrijā un Vācijā. Drīz pēc tam tika sākts tās eksports uz ASV. 1934. gadā Szeged apgabals tika pasludināts par slēgtu zonu, un malto papriku, kas bija ražota ārpus šīs zonas, vairs nedrīkstēja pārdot kā “Szegedi paprika”. Līdz tam laikam vairums Szeged ģimeņu papriku bija audzējušas jau 3–4 paaudzēs, un šajā apgabalā bija 10–20 dzirnavas.

Maltā paprika tiek ražota no paprikas šķirnēm, kurām ir iegarens, nokarens auglis, kas tiek audzēts Szeged apgabalā. Gadsimtiem ilgas augu audzēšanas tradīcijas veicināja šo šķirņu, kas saglabājušas šīs ģenētiskās īpašības, pielāgošanos šā reģiona augsnei un klimatam. Pēc neapstrādātu piparu pākšu nogatavināšanas, atlases, skalošanas un vieglas kaltēšanas maltā produkcija tika ražota, izmantojot malšanas dzirnakmeņus un nodrošinot labāko kvalitāti. Pēc malšanas paprika tika izkaisīta vēsā pieliekamajā, lai tā no mitrā gaisa pa nakti uzsūktu nepieciešamo ūdens daudzumu. Sagatavošana, izmantojot modernas tehnoloģijas, ir balstīta uz šo zemnieku izmantoto tradicionālo paprikas apstrādes posmu.

Lieliskās īpašības produktam piešķīra ne tikai gadsimtiem ilgas rūpes, zināšanas un iepriekš aprakstītas tradicionālās pārstrādes tehnikas, bet arī lauksaimniecības un klimatiskie apstākļi šajā reģionā. Szeged reģionā Holocene upes krastos un Körös, Maros un Tizsa upju applūstošajās savvaļas teritorijās parādījās sanesu un dumbrāja augsne ar augstu humusa vielu saturu un labu ūdens caurlaidības sistēmu. Tisza upe izskaloja lesu un dūņas; Maros – smiltis, bet Körös – smalkākas smiltis. Iepriekš minēto paprikas šķirņu audzēšana ir iespējama, pateicoties tam, ka šo upju izskalojumi ir veidojuši augsni, kas ātri sasilst, neplaisā, un nesatur sāļus, kā arī tai ir laba ūdens caurlaidība un aerācija.

Szeged ir viens no siltākajiem Ungārijas reģioniem. Saule tur spīd aptuveni 2 000 stundas gadā. Šeit paprika nekad nenogatavosies tādā pakāpē, kādā tā nogatavojas dienvidu valstīs, kur audzē papriku (kuru saule spīd 3 000 stundas gadā). Tādēļ ražas novākšanas laikā “Szegedi paprika” pākstīs ir daudz atlieku cukura. Maltās paprikas raksturīgā saldā garša rodas no kondensācijas reakcijas starp šo cukuru daļu un pākstī esošajiem proteīniem, karamelizēšanās kaltēšanas un malšanas procesā, kā arī no eļļas paprikas sēklās.

Audzēšanas sezonā paprikai nepieciešama vismaz 3 000 °C augsta temperatūra. Vidējā temperatūra Szeged reģionā ir 3 400 °C, kas nodrošina, ka šajā reģionā audzētā paprika nogatavojas izteikti sarkanā krāsā. Tai raksturīgo krāsu maltā paprika iegūst arī, nogatavinoties pēc novākšanas, kas reģionam tradicionālajā paprikas ražošanas procesā notiek vēl pirms kaltēšanas. Šī procedūra ir saistīta arī ar reģiona klimatiskajām īpašībām, jo nosacīti īsā audzēšanas perioda beigās tikai daļai no novāktās ražas piemīt tās kvalitātes īpašības, kas ģenētiski piemīt šīm šķirnēm. Paprikas nogatavināšanas laikā tiek veicinātas arī pārējās īpašības, kas nodrošina labo kvalitāti. Nogatavināšanas laikā dabiskā kaltēšana (ūdens zudums) mazina cukura līmeni, tomēr tas nemaina produktam raksturīgo garšu. Tāpat kopējais pigmentu, tostarp sarkano pigmentu, daudzums pieaug par 30 līdz 50 %. Pigmentu daudzums nogatavinātā maltā paprikā ir lielāks un stabilāks nekā tad, ja paprika tiek kaltēta un malta uzreiz pēc tās novākšanas.

Ungārijas Patentu iestāde cilmes vietas nosaukumu reģistrējusi 1998. gada 27. novembrī (reģistrācijas numurs: 3), un saskaņā ar Lisabonas līgumu Pasaules Intelektuālā īpašuma organizācijas Starptautiskais birojs 1969. gada 6. maijā to reģistrējis cilmes vietas nosaukumu starptautiskajā reģistrā: (reģistrācijas numurs: 502).

4.7. Pārbaudes struktūra:

Nosaukums: Mezőgazdasági Szakigazgatási Hivatal Központ, Élelmiszer- és Takarmánybiztonsági Igazgatóság Adrese: Budapest Mester u. 81. 1095 MAGYARORSZÁG/HUNGARY Tālr. +36 4563010 Fakss — E-pasts: oevi@oai.hu

4.8. Marķējums:

Papildus likumā norādītajiem noteikumiem uz produkta iepakojuma ir jānorāda aizsargāts cilmes vietas nosaukums “Szegedi fűszerpaprika-őrlemény” vai “Szegedi paprika” vai tā abreviatūra, kā arī Kopienas logotips (pēc reģistrēšanas Kopienas reģistrā).

Konsorcija locekļu pienākums ir pievienot numurētus marķējumus, kurus tas izsniedz katrai vienībai. Izdevējam jāveic numurēto marķējumu uzskaite.

(1) OV L 93, 31.3.2006., 12. lpp.

(2) Saskaņā ar pircēja vēlmēm pigmenta daudzums var būt lielāks. Faktiskais pigmenta saturs partijā ir jānorāda kvalitātes sertifikātā, kas pievienots nosūtītajām precēm.

(3) Pieļaujamais maltās paprikas derīguma termiņš ir 12 mēneši.